Folau verbeur sy kans om te appelleer | Netwerk24
Rugby365 berig Rugby Australië (RA) het Maandag bevestig die speler se kontrak, wat bykans R40 miljoen werd is, is daarom amptelik tot niet.
Israel Folau het die geveg verloor, maar dit wil voorkom of hy nog met die oorlog wil voortgaan. Foto: Getty Images
Folau, ’n fundamentalistiese Christen wat al 73 toetse vir Australië gespeel het, is skuldig bevind aan ’n ernstige oortreding van RA se gedragskode ná ’n inskrywing op sosiale media dat die “hel op dronkaards, homoseksuele, egbrekers en ander wag”.
’n Tugkomitee van drie regsgeleerdes het Vrydag bevind sy omstrede uitlatings op sosiale media regverdig sy ontslag.
Hy het 72 uur gekry om teen die bevinding te appelleer, wat nog ’n verhoor voor ’n nuwe komitee sou beteken. Hy mag nou sy saak regstreeks hof toe vat.
“Ek het die afgelope klompie weke en, veral die laaste 72 uur, baie kans gekry om my toekoms te besin,” sê Folau.
“Ek sal nie appelleer teen RA se besluit om my kontrak te beëindig nie.
“My besluit beteken egter glad nie ek aanvaar die tugkomitee se bevindings nie. Ek het eenvoudig net nie vertroue in RA se vermoë om my regverdig deur hierdie proses te behandel nie.”
Folau erken hy oorweeg sy opsies in die lig van groeiende ontevredenheid oor die wyse waarop RA sy gedragsoortredingverhoor behartig het.
“Die boodskappe van ondersteuning van aanhangers, spelers, voormalige rugby-amptenare en die algemene publiek laat my nederig voel,” sê hy.
“Ek glo ek het nog baie rugby in my en die moontlike impak van RA se besluit op my reputasie en my loopbaan is aansienlik.
“Ek moet uiteindelik doen wat die beste vir my gesin, my spanmaats en die aanhangers is, so ek oorweeg alle opsies.”
Steve Hansen, afrigter van die All Blacks, sê die Folau-sage wys hoe belangrik dit is vir sportlui om oordeelkundig te wees wanneer dit by sosiale media kom.
“Jy moet bewus wees wat jy op sosiale media doen want dit is ’n groot platform en jy moet verstandig wees,” sê hy.
“Mense kan glo wat hulle wil, daar is niks fout daarmee nie, solank dit net nie die span of hul organisasie skade berokken nie.”
Meer oor: Toetsrugby | Israel Folau | Wallabies | Superrugby | Waratahs